Կանայք ԱՄՆ Սենատում

Կանայք ԱՄՆ Սենատում, ԱՄՆ Սենատում ընտրված կանայք, որոնց թիվը 1789 թվականից՝ Սենատի հիմնադրումից ի վեր, կազմում է 56։ Ամերիկյան պատմության մեջ առաջին կինը, որը տեղ է զբաղեցրել ԱՄՆ Սենատում, Ռեբեկա Ֆելթոնն էր Ջորջիա նահանգից։ Նա նշանակվել է այդ պաշտոնում նահանգապետ Թոմաս Հարդվիքի կողմից՝ մահացած Թոմաս Ուոթսոնի փոխարեն։ Ֆելթոնը ներկայացրել է իր նահանգը 1922 թվականի նոյեմբերի 21-22-ը։ Իր հերթին՝ ժողովրդավարությամբ ​​ընտրված առաջին կին սենատորը Արկանզաս նահանգից Հեթի Կարաուեյն էր։ 1932 թվականին՝ Սենատի ընտրություններում, նա հաղթանակ է տարել՝ հավաքելով 31 133 ձայն, որը կազմում էր ընդհանուր ձայների 91,62%-ը։ 1938 թվականին նա կրկնել է իր հաջողությունը՝ 122 883 ձայնով (89,58%) վերընտրվելով երկրորդ ժամկետում։

Սենատում ծառայող 56 կանանցից 36-ը ԱՄՆ դեմոկրատական կուսակցության ներկայացուցիչ էր, 20-ը՝ հանրապետական։

Պատմություն 
ԱՄՆ Սենատի պատմության մեծ մասի ընթացքում այս օրենսդիր մարմինը եղել է զուտ «արական»։ 1920 թվականին մի քանի կին փորձեց առաջադրվել որպես սենատոր։ Սենատում կանանց փոքր թիվը պայմանավորված է բազմաթիվ պատճառներով, այդ թվում՝ նախքան ԱՄՆ Սահմանադրության տասնիններորդ փոփոխությունը շատ նահանգներում կանանց ընտրական իրավունքի բացակայությամբ։ Պատճառներից էին նաև մինչև 1900-ական թվականների կեսերը բարձրագույն կրթության սահմանափակ հասանելիությունը ամերիկյան կանանց համար, գենդերային դերերի հանրային ընկալումը, սեռով պայմանավորված խտրականությունները (սեքսիզմ)։

Առաջին կին սենատորը Ռեբեկա Ֆելթոնն էր, որը 1922 թվականին ներկայացրել է Ջորջիան։ 1932 թվականին Հեթի Կարաուեյը դարձավ առաջին կինը, որը Սենատորի պաշտոնին արժանացավ ընտրություններում հաղթելուց հետո։ Մարգարետ Չեյզ Սմիթն առաջինն էր, որը միաժամանակ ծառայել է Ներկայացուցիչների պալատում (1940-1949) և Սենատում (1949-1973)։ 1978 թվականի հունվարի 25-ին Մյուրիել Համֆրի Բրաունը Մինեսոտայից սենատոր է նշանակվել մահացած ամուսնու՝ Հյուբերտ Համֆրիի փոխարեն՝ դրանով իսկ դառնալով ԱՄՆ առաջին և առայժմ միակ Երկրորդ տիկինը, որը եղել է սենատոր։ 1978 թվականին Նենսի Կասեբաումը դարձավ առաջին կինը, որը երբևէ ընտրվել է Սենատում առանց ամուսնու՝ ԱՄՆ Կոնգրեսում նախնական ծառայության։

1978 թվականից ի վեր՝ յուրաքանչյուր Սենատում եղել էառնվազն մեկ կին։

1992 թվականը, որը հետագայում անվանվել է «Կանանց տարի», դարձել է պատմական. այդ տարի միանգամից հինգ կնոջ հաջողվել է մուտք գործել Կոնգրեսի վերին պալատ։

2000 թվականին Հիլարի Քլինթոնը դարձավ առաջին և առայժմ միակ Առաջին տիկինը, որը զբաղեցրեց ընտրովի պաշտոն՝ ԱՄՆ Սենատոր։ Հետագայում Քլինթոնը հաղթել է ընտրություններում 55.3% արդյունքով` հավաքելով 3 747 310 ձայն։ Նրա մրցակից Ռիկ Լացիոյին հաջողվել է հավաքել քվեների միայն 43%-ը՝ 2 915 730 ձայն։ 2006 թվականին նրան հաջողվել է վերընտրվել երկրորդ ժամկետով։ Հիլարին հավաքել է 3 008 428 ձայն՝ իր մրցակից Ջոն Սպենսերի 1 392 189 ձայնի դիմաց։ 2008 թվականին Քլինթոնը հրաժարական է տվել Սենատորի պաշտոնից՝ ԱՄՆ-ի պետքարտուղարի պաշտոնը ստանձնելու կապակցությամբ։

2012 թվականին ԱՄՆ Սենատում ընտրվել է տասնմեկ կին, որոնցից վեցը վերընտրվել է։ Այս իրադարձությունը գերազանցել է 1992 թվականին սահմանված ռեկորդը։

ԱՄՆ կին սենատորների ցուցակ

Ծանոթագրություններ 

Կանայք
Կանայք ԱՄՆ-ում
Գենդերային հետազոտություններ